               EUROOPA KOMISJON
            Brüssel,6.8.2019
            COM(2019) 364 final
            2019/0166(NLE)
            Ettepanek:
            NÕUKOGU OTSUS
            ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel Euroopa – Vahemere piirkonna lepinguga asutatud assotsiatsiooninõukogus Euroopa Liidu nimel võetava seisukoha kohta seoses edasijõudnud riigi staatusest tuleneva ELi-Maroko tegevuskava (2013–2018) pikendamist käsitleva soovituse vastuvõtmisega

               SELETUSKIRI

               1.Ettepaneku reguleerimisese

               Käesolevas ettepanekus käsitletakse otsust, millega määratakse kindlaks Euroopa – Vahemere piirkonna lepinguga (millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel) (edaspidi „leping“ või „Euroopa – Vahemere piirkonna leping“) asutatud assotsiatsiooninõukogus liidu nimel võetav seisukoht seoses sellise kavandatava soovituse vastuvõtmisega, millega pikendatakse kahe aasta võrra (aastateks 2019 ja 2020) edasijõudnud riigi staatusest tulenevat ELi-Maroko tegevuskava (2013–2018).

               2.Ettepaneku taust

               2.1.Euroopa – Vahemere piirkonna leping

               Euroopa – Vahemere piirkonna lepingu eesmärgid on järgmised:

               ·tagada sobilik raamistik lepinguosaliste vaheliseks poliitiliseks dialoogiks, et võimaldada nendevaheliste suhete tihendamist kõigis valdkondades, mida nad peavad nimetatud dialoogi seisukohast asjakohaseks;

               ·määrata kindlaks kaupade, teenuste ja kapitali liikumise järkjärgulise liberaliseerimise tingimused;

               ·aidata kaasa Magribi piirkonna integratsioonile, soodustades Maroko ja muude piirkonna riikide vahelist suhtlust ja koostööd;

               ·edendada kaubandust ja tagada lepinguosaliste vahel tasakaalustatud majanduslike ja sotsiaalsete suhete kiire areng eelkõige dialoogi ja koostöö kaudu, et aidata kaasa Maroko riigi ja rahva arengule ja heaolule;

               ·edendada koostööd majanduse, sotsiaalküsimuste, kultuuri, rahanduse, teadusuuringute ja innovatsiooni valdkonnas.

               Leping jõustus 1. märtsil 2000.

               2.2. Assotsiatsiooninõukogu

               Euroopa – Vahemere piirkonna lepinguga asutatud assotsiatsiooninõukogu koosneb ühelt poolt Euroopa Liidu Nõukogu ja Euroopa Komisjoni liikmetest ning teiselt poolt Maroko Kuningriigi valitsuse liikmetest. Selleks et saavutada lepingus seatud eesmärgid, on assotsiatsiooninõukogule antud otsustusõigus; samuti võib ta anda asjakohaseid soovitusi. Assotsiatsiooninõukogu teeb oma otsused ja esitab oma soovitused lepinguosaliste omavahelisel kokkuleppel.

               2.3.Assotsiatsiooninõukogu kavandatav õigusakt

               Assotsiatsiooninõukogu, kes tegutseb kirjavahetuse teel, peab vastu võtma soovituse, mis käsitleb edasijõudnud riigi staatusest tuleneva ELi-Maroko tegevuskava (2013–2018) pikendamist (edaspidi „kavandatav akt“).

               Kavandatava akti eesmärk on pikendada edasijõudnud riigi staatusest tuleneva ELi–Maroko tegevuskava (2013-2018) kehtivusaega kahe aasta võrra (aastateks 2019 ja 2020). Kehtivusaja pikendamine võimaldab tagada Maroko edasijõudnud staatuse rakendamise järjepidevuse.

               3.Liidu nimel võetav seisukoht

               Seisukoht, mille Euroopa Liit võtab Euroopa – Vahemere piirkonna lepinguga asutatud assotsiatsiooninõukogus seoses sellise soovituse vastuvõtmisega, millega pikendatakse edasijõudnud riigi staatusest tulenevat ELi-Maroko tegevuskava (2013–2018) kahe aasta võrra (aastateks 2019 ja 2020), põhineb käesolevale otsusele lisatud tegevuskava tekstil.

               Mõlemad lepinguosalised on korduvalt kinnitanud, et Euroopa Liidu ja Maroko vahel on mitmekesised ja elavad suhted ning et nad on kindlalt pühendunud nende suhete pidevale edasiarendamisele kõigis vastastikust huvi pakkuvates valdkondades.

               Praeguses poliitilises kontekstis loob 2013.–2018. aasta tegevuskava pikendamine aluse ELi ja Maroko koostööle aastateks 2019 ja 2020 ning võimaldab alustada läbirääkimisi selleks, et määrata kindlaks ELi ja Maroko suhete järgmiste aastate suunad ja uued prioriteetsed teemad.

               Tegevuskava pikendamine on seega Euroopa Liidu huvides.

               4.Õiguslik alus

               4.1.Menetlusõiguslik alus

               4.1.1.Põhimõtted

               Euroopa Liidu toimimise lepingu (edaspidi „ELi toimimise leping“) artikli 218 lõikes 9 on ette nähtud otsused, millega „kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

               Mõiste „õigusliku toimega aktid“ hõlmab akte, millel on õiguslikud tagajärjed asjaomase organi suhtes kehtiva rahvusvahelise õiguse normide alusel. Selle alla kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  1
               .

               4.1.2.Kohaldamine käesoleval juhul

               Assotsiatsiooninõukogu on lepinguga (Euroopa – Vahemere piirkonna lepinguga) loodud organ.

               Akt, mille assotsiatsiooninõukogu peab vastu võtma, on õigusliku toimega akt.

               Kavandataval aktil on õiguslik toime, kuna edasijõudnud riigi staatusest tuleneva ELi-Maroko tegevuskava (2013–2018) kehtivusaega pikendatakse kahe aasta võrra (kuni 2020. aasta lõpuni).

               Kavandatava aktiga ei täiendata ega muudeta lepingu institutsioonilist raamistikku.

               Esildatud otsuse menetlusõiguslik alus on seega ELi toimimise lepingu artikli 218 lõige 9.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, millega seoses liidu nimel seisukoht võetakse. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               4.2.2.Kohaldamine käesoleval juhul

               Kavandatava akti eesmärk ja sisu on peamiselt seotud kolmanda riigiga loodud assotsiatsiooniga.

               Esildatud otsuse materiaalõiguslik alus on seega ELi toimimise lepingu artikkel 217.

               4.3.Kokkuvõte

               Esildatud otsuse õiguslik alus on ELi toimimise lepingu artikkel 217 koostoimes artikli 218 lõikega 9.

               5.Kavandatava akti avaldamine

               Kuna assotsiatsiooninõukogu õigusaktiga muudetakse tegevuskava kohaldamisaja kestust, tuleb see pärast vastuvõtmist avaldada Euroopa Liidu Teatajas.

               2019/0166 (NLE)

               Ettepanek:

               NÕUKOGU OTSUS

               ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel Euroopa – Vahemere piirkonna lepinguga asutatud assotsiatsiooninõukogus Euroopa Liidu nimel võetava seisukoha kohta seoses edasijõudnud riigi staatusest tuleneva ELi-Maroko tegevuskava (2013–2018) pikendamist käsitleva soovituse vastuvõtmisega

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Euroopa – Vahemere piirkonna leping, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel (edaspidi „leping“) jõustus 1. märtsil 2000.

               (2)Vastavalt lepingu artiklile 80 on assotsiatsiooninõukogule antud volitused võtta vastu soovitusi.

               (3)Assotsiatsiooninõukogu peab kirjavahetuse teel vastu võtma soovituse, mis käsitleb edasijõudnud riigi staatusest tuleneva ELi-Maroko tegevuskava (2013–2018) pikendamist.

               (4)On asjakohane määrata kindlaks liidu nimel assotsiatsiooninõukogus võetav seisukoht, sest otsus on liidu jaoks siduv.

               (5)2013.–2018. aasta tegevuskava pikendamine loob aluse ELi ja Maroko suhetele aastatel 2019 ja 2020 ning võimaldab eelseisvateks aastateks määrata kindlaks ELi ja Maroko suhete uued prioriteetsed teemad,

               ON VASTU VÕTNUD KÄESOLEVA OTSUSE:

               Artikkel 1

               Seisukoht, mis võetakse liidu nimel ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel Euroopa – Vahemere piirkonna lepinguga asutatud assotsiatsiooninõukogus seoses sellise soovituse vastuvõtmisega, millega pikendatakse edasijõudnud riigi staatusest tulenevat ELi–Maroko tegevuskava (2013-2018) kahe aasta võrra (aastateks 2019 ja 2020), põhineb käesolevale otsusele lisatud tekstil.

               Artikkel 2

               Käesolev otsus on adresseeritud komisjonile ning liidu välisasjade ja julgeolekupoliitika kõrgele esindajale.

               Brüssel,

                     Nõukogu nimel

                     eesistuja

                     (1)

                        Euroopa Kohtu 7. oktoobri 2014. aasta otsus kohtuasjas C–399/12: Saksamaa vs. nõukogu (OIV), ECLI:EU:C:2014:2258, punktid 61–64.

    ---documentbreak---

               EUROOPA KOMISJON
            Brüssel,6.8.2019
            COM(2019) 364 final
            LISA
            järgmise dokumendi juurde:
            Ettepanek: nõukogu otsus
            ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel Euroopa – Vahemere piirkonna lepinguga asutatud assotsiatsiooninõukogus Euroopa Liidu nimel võetava seisukoha kohta seoses edasijõudnud riigi staatusest tuleneva ELi-Maroko tegevuskava (2013–2018) pikendamist käsitleva soovituse vastuvõtmisega

               LISA

               ELi JA MAROKO ASSOTSIATSIOONINÕUKOGU SOOVITUS NR 01/2019,

               millega kiidetakse heaks edasijõudnud riigi staatusest tuleneva ELi–Maroko tegevuskava (2013–2018) pikendamine kahe aasta võrra

               ELi JA MAROKO ASSOTSIATSIOONINÕUKOGU,

               võttes arvesse Euroopa – Vahemere piirkonna lepingut, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Maroko Kuningriigi vahel (edaspidi „Euroopa – Vahemere piirkonna leping“),

               ning arvestades järgmist:

               (1)Euroopa – Vahemere piirkonna leping jõustus 1. märtsil 2000.

               (2)Euroopa – Vahemere piirkonna lepingu artikliga 80 tehakse assotsiatsiooninõukogule ülesandeks esitada soovitused, mida ta peab lepingu eesmärkide saavutamiseks vajalikuks.

               (3)Euroopa – Vahemere piirkonna lepingu artikli 90 kohaselt võtavad lepinguosalised kõik üld- või erimeetmed, mida on vaja kõnealusest lepingust tulenevate kohustuste täitmiseks, ja tagavad selle, et kõnealuses lepingus sätestatud eesmärgid saavutatakse.

               (4)Assotsiatsiooninõukogu töökorra artiklis 10 on sätestatud võimalus esitada istungite vahel kirjaliku menetluse teel soovitusi.

               (5)2013.–2018. aasta tegevuskava pikendamine loob aluse ELi ja Maroko suhetele aastatel 2019 ja 2020 ning võimaldab määrata eelseisvateks aastateks kindlaks ELi ja Maroko suhete uued prioriteetsed teemad,

               ON TEINUD JÄRGMISE OTSUSE:

               Artikkel 1

               Kirjaliku menetluse teel tegutsev assotsiatsiooninõukogu otsustab pikendada kahe aasta võrra edasijõudnud riigi staatusest tulenevat ELi-Maroko tegevuskava (2013–2018).

               xx, ...[…2019].

                  ELi-Maroko assotsiatsiooninõukogu nimel

                  eesistuja

                  ***